སྐུ་རྗེ་སེང་ཆེན་སྐྱེས་བུ་དང་།ཁྲི་གཅེས་འདན་མ་ཡབ་སྲས་ཀྱིས་ཐུགས་སྨོན་གནོངས་ཤིག།ཅེས་གསུངས་པ་དང་།གླིང་སྟོད་སྨད་བར་གསུམ་གྱི་དཔོན་པོ་ཚོས་ལྷ་བསང་ཕུལ་བ་ན།འདན་སྲས་ཆུང་གཡུ་འོད་འབུམ་མེ་མཆོག།མི་སྔོན་རྟ་སྔོན་ཀླུ་ཕྲུག་ས་ཁར་ཐོན་འདྲ།དབུ་དར་ཕྲུ་རྒྱལ་མཚན་སྤུངས་སེ།བསང་ཁར་ཕེབས་ཏེ།ཕྱག་གིས་གླིང་དཀར་པོའི་ལས་དར་གཡོབ་བཞིན།ལྷ་བསང་གཏོང་བའི་གླུ་འདི་ལྷ་ངག་ལྡེམ་ཕྲུག་ལ་དྲངས་ནས་གསུངས་སོ།།ལྷ་ཀི་ཀི་ལ་བསྭོ་བསྭོ་བསྭོ།།ཀི་བསོད་དགྲ་བླའི་འབོད་པ་ཡིན།།དེ་རིང་བཀྲ་ཤིས་ཉི་མ་ལ།།གླིང་རྒྱལ་བློན་ལྷ་ཞལ་འཛོམས་ས་ནས།།འདན་སྲས་ཆུང་གཡུ་འོད་འབུམ་མེ་ངས།།རྣམ་དག་བདུད་རྩིའི་བསང་མཆོད་འབུལ།།དུས་གསུམ་རྒྱལ་པའི་སྤྱི་གཟུགས་ཆེ།།བླ་མ་པདྨ་འབྱུང་གནས་སོགས།།རྩ་རྒྱུད་བླ་མ་ཐམས་ཅད་མཆོད།།རྡོ་རྗེ་གཞོན་ནུ་ལ་སོགས་པའི།།ཡི་དམ་རྒྱལ་བ་ཞི་ཁྲོ་མཆོད།།བདུད་འདུལ་དྲག་མོ་ལ་སོགས་པའི།།མ་མོ་མཁའ་འགྲོའི་ལྷ་ཚོགས་མཆོད།།ལྷ་ཀླུ་གཉན་གསུམ་ལ་སོགས་པའི།།དཀར་ཕྱོགས་སྐྱོང་བ་ཐམས་ཅད་མཆོད།།གཉན་སྟག་དམར་པོ་ལ་སོགས་པའི།།སྨུག་པོ་ལྡོང་གི་དགྲ་བླ་མཆོད།།རྨ་རྒྱལ་རྡོ་རྗེ་དགྲ་འཇོམས་སོགས།།རྨ་ཡུལ་གླིང་གི་གཞི་བདག་མཆོད།།མདོར་ན་སྣང་ཞིང་སྲིད་པ་ཡིས།།དགྲ་བླ་ཝེར་མ་གཞི་བདག་དང་།།དཀར་པོ་གླིང་ལ་འགོ་བ་རྣམས།།རྣམ་དག་བསང་གི་མཆོད་པར་འབོད།།གླིང་རྗེ་གེ་སར་རྒྱལ་བློན་གྱིས།།ཏིང་ངེ་འཛིན་ལས་འཁྲུངས་པ་ཡི།།རྣམ་པ་ཀུན་བཟང་མཆོད་པའི་སྤྲིན།།ངོ་བོ་ཟག་མེད་ཡེ་ཤེས་རྫས།།མཉམ་ཉིད་བདེ་བ་ཆེན་པོས་སྟོབས།།རྟེན་ཅིང་འབྲེལ་བ་ལས་བྱུང་བའི།།ཆོས་ཉིད་ཟབ་མོའི་རི་མོ་བཞིན།།འཛམ་གླིང་བདེ་ཞིང་སྐྱིད་པ་དང་།།སྒོས་སུ་དཀར་པོ་གླིང་གི་སྡེའི།།ཆོས་སྲིད་བསྟན་པའི་རྒྱལ་མཚན་ཕྱོར།།མི་འདོད་འགལ་རྐྱེན་སྟོབས་ཀྱིས་ཆོམས།།ལས་རླུང་དབང་ཐང་དགུང་ལ་བསྟོད།།ཡིད་ལ་དམིགས་པའི་ལས་དོན་རྣམས།།གེགས་མེད་ཡིད་བཞིན་མྱུར་འགྲུབ་མཛོད།།བཅོལ་བའི་ལས་ལ་མ་གཡེལ་ཞིག།བདག་ནི་རིག་འཛིན་བརྒྱུད་པའི་སྲས།།སྨྲས་པ་བཞིན་དུ་འགྲུབ་པར་ཤོག།ཀཱི་ཀཱི་བསྭོ་བསྭོ་ལྷ་རྒྱལ་ལོ།།ཞེས་གསུངས་པ་དང་ལྷན།རྒྱལ་བློན་ཐམས་ཅད་ཀྱིས་ལྷ་རྒྱལ་བརྗོད་ཅིང་ལྷ་བསང་བསྐོར།མཚམས་སུ།སྒྲ་རོལ་བཅས།རྒྱལ་བློན་རྣམས་སྔར་ཕེབས་ཀྱི་རིམ་པ་ལྟར་བསང་ལ་གཡས་སྐོར་གཅིག་གིས་ཁྲི་སྟེགས་ཀྱི་ཕྱོགས་སུ་ཡར་ཕེབས་ཤིང་།ཐམས་ཅད་ཆིབས་ལས་བབས་པ་ན།ལྡོང་གསེར་བའི་ཉི་འབུམ་དར་ཡག་མདུན་ཕྱོགས་སུ་ཕེབས་ཏེ།ཕྱག་གིས་དར་བཅས་གྲལ་བཀོད་ཀྱི་གླུ་འདི་ལེན།